HFT มั่นใจรายได้ปี 64 โตตามเป้า 15% หลังปรับราคาขาย – ทยอยส่งมอบออเดอร์
HFT มั่นใจปี 2564 รายได้จะเติบโต 15% โดยรับปัจจัยหนุนจากออเดอร์สินค้าที่รอส่งมอบไตรมาส 4 อีกทั้งยังได้รับผลบวกจากการปรับราคาขายขึ้น 5% ตามทิศทางราคาวัตถุดิบที่ปรับตัวสูงขึ้น
HFT เตรียมส่งมอบออเดอร์ช่วงไตรมาส 4/64 พร้อมปรับราคาขายขึ้น 5% ตามทิศทางราคาวัตถุดิบที่ปรับตัวสูงขึ้น มั่นใจหนุนรายได้ปี 64 โต 15% ตามเป้า
6 ส.ค. 2564

นายจวง จื้อ เหยา รองประธานกรรมการ บริษัท ฮั้วฟง รับเบอร์ (ไทยแลนด์) จำกัด (มหาชน) หรือ HFT เปิดเผยว่า บริษัทคาดผลการดำเนินงานในครึ่งปีหลังนี้จะเติบโตดีกว่าครึ่งปีแรก เนื่องด้วยเป็นช่วงไฮซีซั่นของธุรกิจที่ภาคอุตสาหกรรมจะต้องมีการผลิตสินค้าและส่งมอบในไตรมาส 4/2564 ตามคำสั่งซื้อ (ออเดอร์) ล่วงหน้าที่มีเข้ามาตั้งแต่ช่วงไตรมาส 2/2564 และไตรมาส 3/2564 จำนวนมาก
โดยประกอบกับ ยังได้รับปัจจัยบวกจากคู่แข่งในต่างประเทศ เช่น มาเลเซีย และ เวียดนาม ปิดโรงงานจากสถานการณ์การแพร่ระบาดของเชื้อไวรัสโควิด-19 ส่งผลให้ซัพพลายในตลาดลดลง และมีคำสั่งซื้อไหลเข้ามาที่บริษัทมากขึ้น เนื่องจากบริษัทยังสามารถเดินเครื่องผลิตได้ตลอด อีกทั้งยังได้รับผลบวกจากการปรับราคาขายขึ้น 5% ตามทิศทางราคาวัตถุดิบที่ปรับตัวสูงขึ้น
ทั้งนี้ ในครึ่งปีหลัง 2564 บริษัทยังวางงบลงทุนไว้ที่ 150 ล้านบาทซื้อเครื่องจักรใหม่เพื่อขยายกำลังการผลิตยางรถจักรยาน อีก 26,000 เส้นต่อวัน จากปัจจุบันที่มีกำลังการผลิตอยู่ที่ 48,000 เส้นต่อวัน โดยจะเริ่มเดินเครื่องผลิตได้ในไตรมาส 2/2565 และเดินเครื่องเต็มที่ 100% ในครึ่งปีหลังของปีหน้า ซึ่งกำลังการผลิตดังกล่าวนี้จะเข้ามาซัพพอร์ตดีมานด์ของรถจักรยานที่กำลังเติบโตอย่างมาก ซึ่งบริษัทคาดว่าตลาดรถจักรยานจะยังเติบโตได้ในระยะยาว หรืออย่างน้อย 5 ปีจากนี้
ส่วนยางรถจักรยานยนต์ บริษัทยังไม่มีแผนเพิ่มกำลังการผลิต โดยยังคงกำลังการผลิตไว้เท่าเดิมที่ 28,000 เส้น/วัน เนื่องจากมีดีมานด์เพิ่มไม่มากหากเทียบกับรถจักรยาน แต่ HPT จะมุ่งเน้นไปในเรื่องของการเพิ่มยอดขายให้มากขึ้น จากเดิมที่มีการผลิตและจำหน่ายยางที่ต้องใช้ยางใน หรือ TT (Tubetype) เป็นส่วนใหญ่ ก็จะขยายไปสู่การผลิตและจำหน่ายยางที่ไม่ต้องใช้ยางใน (Tubeless) ซึ่งให้ความรู้สึกในการขับขี่ที่ดีกว่าในทุกๆ ด้าน และยังมีความปลอดภัยกว่า รวมถึงตลาดของยาง TL ก็มีการเตโต เมื่อเทียบกับยางที่ต้องใช้ยางใน หรือ TT (Tubetype) มากกว่า 1 เท่า
นอกจากนี้ ก็อยู่ระหว่างศึกษาการขยายไลน์ผลิตไปสู่ยางรถจักรยานยนตร์ไฟฟ้า (E-Bike) ที่มองว่าจะเป็นเทรนในอนาคตอีกด้วย เนื่องจากปัจจุบันตลาดรถจักรยานยนต์ในต่างประเทศ จะเป็นรถจักรยานยนต์ไฟฟ้ากันเกือบหมดแล้ว
ส่วนความคืบหน้าผลิตภัณฑ์ที่เกี่ยวข้องกับกัญชา กัญชง ขณะนี้ได้ยื่นขอใบอนุญาตกับสำนักงานคณะกรรมการอาหารและยา และได้ส่งตัวอย่างไปยังเจ้าหน้าที่แล้วด้วย ซึ่งอยู่ในช่วงการรอการอนุมัติ เพื่อผลิตออกสู่ตลาดในลำดับต่อไป
“สำหรับเป้าหมายผลการดำเนินงานในปีนี้ บริษัทยังคงคาดการณ์รายได้จะเติบโต 15% จากปีก่อนที่ทำได้ 2.7 พันล้านบาท และมีกำไรสุทธิ 412.62 ล้านบาท โดยจะรักษาอัตรากำไรขั้นต้นในปีนี้ให้อยู่ที่ระดับ 22-24% ใกล้เคียงปีก่อนที่มีอัตรากำไรขั้นต้นอยู่ที่ 23% โดยครึ่งปีแรกมีรายได้รวมแล้วกว่า 1.58 พันล้านบาท และมีกำไรสุทธิที่ 259.34 ล้านบาท ขณะที่คาดครึ่งปีหลังนี้ก็น่าจะเติบโตได้ดีกว่าครึ่งปีแรกจากช่วงที่ผ่านมาได้มีการสต๊อกสินค้าไว้รองรับตลาดที่ขยายตัวอย่างต่อเนื่อง โดยส่วนใหญ่เป็นสต็อกที่มีคำสั่งออเดอร์ของลูกค้าเกือบทั้งหมด” นายจวง จื้อ เหยา กล่าว
 